recursal/SuperWikiNEXT-32B huggingface dataset:
הרב **מרדכי חיים גרינברג** (נולד בי"ז בכסלו ה'תש"ג, 1942) הוא רב ציוני-דתי ישראלי, נשיא ישיבת כרם ביבנה שבראשה כיהן עד שנת ה'תשע"ז (2017) וחבר בארגון רבני תורת הארץ הטובה.

ביוגרפיה
--------

נולד בארץ ישראל ליחיאל ולמלכה גרינברג. דודו הוא הרב אפרים סוקולובר, רבה הראשון של רעננה. למד בישיבת היישוב החדש בתל אביב ולאחר מכן בישיבת כרם ביבנה. שירת בנח"ל ולחם במלחמת ששת הימים. לאחר מכן למד בישיבת מרכז הרב. החל משנת ה'תשכ"ח (1968) חזר ל"כרם ביבנה" והחל ללמד במספר תפקידים.

בשנת ה'תשנ"ד (1994) החל לכהן כראש ישיבת כרם ביבנה, במקום הרב חיים יעקב גולדוויכט. באלול ה'תשע"ו הודיע על פרישתו המתוכננת מראשות הישיבה. והחל מתשע"ז הוא מכהן בנשיאותה.
בחשוון תשפ"ב עבר לשדרות לתקופה של שנה ומעביר שיעורים בישיבות הגבוהות בעיר וכן ביישובים הסמוכים.

מלבד פעילותו בישיבה לימד במדרשה לבנות באוניברסיטת בר-אילן, ובכוללים למבוגרים, בהם כולל לרבנות בישיבת ההסדר במעלה אדומים.

שימש כחבר בוועדת השיפוט במיזם 'קנה לך חבר' - תחרות החיבורים התורניים לבני הציונות הדתית של מפעל הפיס.

משפחתו
------

נשוי לבלהה, בתו של הרב אברהם צוקרמן, ששימש כראש ישיבת בני עקיבא כפר הרא"ה וראש מרכז ישיבות בני עקיבא. אב לשמונה, אחד מבניו, הרב אפרים גרינברג, מלמד בישיבה התיכונית דרכי נועם שבפתח תקווה ואף עיצב כמה מספריו. בן נוסף, יחיאל, הקים את תזמורת שלהבת, ולאחר מכן את תזמורת "להבה".

כתביו
-----

הרב מרדכי גרינברג בהכנסת ספר תורה בישיבת מרכז הרב יחד עם הרב יהושע בן מאיר. מאחור: הרב מנחם בורשטין
חיבר ספר על פירושיו של הגר"א על הלכות שבת ומאמרים רבים בנושאי מחשבת ישראל ואמונה. מפרסומיו:

* **כרם לשלמה** - מאמרים על פרשיות השבוע והמועדים, לזכר אחיו שלמה, תשס"ו
* **יהא שמיה רבה מברך** - במלאת 60 שנה להקמת מדינת ישראל ו-55 שנה לייסוד ישיבת כרם ביבנה, תשס"ח
* **אתה בחרתנו: למה דווקא אותנו?** - תשע"ג
* **סגולת ישראל וארצו, כיפת ברזל ושטחים פתוחים** - חוברות לעילוי נשמת שלושת הנערים החטופים וחללי מבצע צוק איתן, תשע"ד
* **מדרכי הכרם** - מאמרים על מועדי השנה, תורת ישראל, עם ישראל וארץ ישראל, תשע"ה (שלושה כרכים)
* **יום הכיפורים - יום חתונתו** - תשע"ו
* **מדרכי הפרשה** - מאמרים על פרשיות השבוע. ה' חלקים. תשע"ט

בשנת תשע"ו זכה בפרס הרב קוק לספרות תורנית על סדרת "מדרכי הכרם".

קישורים חיצוניים
----------------

ויקישיתוף מדיה וקבצים בנושא **מרדכי גרינברג** בוויקישיתוף
* מאמרי הרב מרדכי גרינברג זמינים לצפייה באתר ספריית אסיף.
* רשימת המאמרים של מרדכי גרינברג באתר רמב"י
* רשימת המאמרים של מרדכי גרינברג, באתר רמבי"ש
* שיעורי הרב מרדכי גרינברג באתר ישיבת כרם ביבנה
* מרדכי גרינברג, הרצל כפי שהרב קוק לא הכיר, מקור ראשון, מוסף "שבת", 5 ביוני 2011, גיליון 721
* מרדכי בן יחיאל גרינברג (1942-), דף שער בספרייה הלאומית
* כל הכתבות - הרב מרדכי גרינברג, באתר ערוץ 7

הערות שוליים
------------

1. ↑  גיא עזרא, ‏ראש ישיבת 'כרם ביבנה' הודיע על פרישה מתפקידו, באתר "סרוגים", 18 בספטמבר 2016
2. ↑
3. ↑  הוכרזו הזוכים בתחרות החיבורים התורניים ,כ"ד בחשון תשע"ג, באתר 'ערוץ 7'

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299115705171
* VIAF: 314823490
* WorldCat: viaf-314823490

 |
**דוד (דייוויד) וולפסון** (נולד ב-19 ביולי 1968) הוא פוליטיקאי יהודי-בריטי, עורך דין ולורד. הוא שימש כתת שר המשפטים הבריטי (אנ') מדצמבר 2020 עד אפריל 2022, אז התפטר מתפקידו בעקבות פרשת המסיבות.

ביוגרפיה
--------

דוד נולד בליברפול ב-19 ביולי 1968, התחנך בתיכון המלך דוד (אנ'), ולאחר מכן למד במשך שנה בישיבת הכותל בירושלים. הוא למד מזרחנות ומשפטים בסלווין קולג' (אנ') בקיימברידג', וסיים תואר ראשון באמנויות (BA) בשנת 1991. הוא קיבל תואר שני באמנויות (MA Cantab) בשנת 1994. אביו היה עורך דין ושופט מחוזי. אמו לימדה משפטים במכללות להשתלמות.

וולפסון למד מאוחר יותר בבית הספר למשפטים באוניברסיטת לונדון (אנ') והוענקה לו מלגה. הוא למד באינר טמפל, אחד מאכסניות המשפט שהעניקו לו מלגה גדולה, באוקטובר 1992, שם הוא עדיין חבר נכון לשנת 2023.

קריירה
------

וולפסון עסק במשפט מסחרי ב-One Essex Court (אנ') בטמפל (אנ') בלונדון.

וולפסון התמחה ברבים מהסכסוכים הבנקאיים והמסחריים הגדולים בבריטניה בשנים האחרונות, ועיסוקו השתרע על פני מגוון רחב של משפט מסחרי, בליטיגציה ובבוררות בינלאומית. הוא גם ישב כבורר בסכסוכים בינלאומיים. וולפסון אומר שנקודת השיא בקריירה שלו הייתה לשכנע את בית המשפט לערעורים (אנ') שתיק שהוכרע בבג"ץ חמש שנים קודם לכן, הוכרע בצורה שגויה.

בפוליטיקה
---------

וולפסון מונה לתת שר המשפטים הבריטי (אנ') במשרד המשפטים (אנ') ב-22 בדצמבר 2020. ב-30 בדצמבר 2020 הוא מונה ללורד, וכונה "הברון וולפסון מטרדגר (אנ')". הוא הוצג בפני בית הלורדים ב-7 בינואר 2021.

ב-13 באפריל 2022 וולפסון התפטר מממשלת בריטניה בעקבות פרשת המסיבות.

חיים אישיים
-----------

וולפסון הוא יהודי אורתודוקסי. ב-1995 הוא התחתן עם לואיס, שותפה לשעבר ב-Allen & Overy (אנ') וכיום יועצת משפטית ושופטת. יש להם שלושה ילדים, סם, זארה ואבי. בנו משרת בצבא הגנה לישראל.

קישורים חיצוניים
----------------

* ויקישיתוף מדיה וקבצים בנושא **דוד וולפסון** בוויקישיתוף
* אוריה בר-מאיר, סטאר אוף דייוויד - ריאיון עם הלורד דייוויד וולפסון, יס מיניסטר, 21 בינואר 2024

הערות שוליים
------------

1. 1 2 3 4  "Wolfson, David, (born 19 July 1968), QC 2009". *WHO'S WHO & WHO WAS WHO*. 2009. doi:10.1093/ww/9780199540884.013.U249716. ISBN 978-0-19-954088-4.
2. 1 2 3 4 5 6 7  Baksi, Catherine (2021-06-10). "Lord Wolfson: 'I once convinced a judge to overturn my own case'". *The Times* (באנגלית). ISSN 0140-0460. נבדק ב-2021-06-10.
3. 1 2  "David Wolfson QC". *GOV.UK*.
4. ↑  "Lord Wolfson of Tredegar: registered interests". *UK Parliament*. נבדק ב-12 באוקטובר 2023. `{{cite web}}`:  (עזרה)
5. ↑  "Minister Lord David Wolfson quits over Covid law-breaking at No 10". *BBC News* (באנגלית בריטית). 2022-04-13. נבדק ב-2023-10-26.
6. ↑  Allegretti, Aubrey; correspondent, Aubrey Allegretti Political (2022-04-13). "Justice minister resigns over No 10 Partygate revelations". *The Guardian* (באנגלית בריטית). ISSN 0261-3077. נבדק ב-2023-10-26.
7. ↑  ציקי ברנדוין, הלורד הבריטי סיפר על בנו שמשרת בצה"ל: "אם הוא וחבריו לא היו על מדים - לא הייתה ישראל", באתר ערוץ 7, 26 באוקטובר 2023

|  |  |
| --- | --- |
| בקרת זהויות עריכת הנתון בוויקינתונים | 
* UKPARL: 3qKxdj7t

 |
**יום הבריאות הבין-לאומי** הוא מועד בין-לאומי שמצוין מדי שנה ב-7 באפריל, לאחר שהוכר על ידי האו"ם וארגון הבריאות העולמי.

הדגל הרשמי של ארגון הבריאות העולמי
בשנת 1950 יזם ארגון הבריאות העולמי את יום הבריאות העולמי במהלך האספה הכללית. התאריך 7 באפריל נבחר כדי לציין את הקמת ארגון הבריאות העולמי. מאותו היום בכל שנה מקדישים יום זה לפעילויות בנושא העלאת המודעות לבריאות.

כל שנה פעולות שונות לדוגמה:

* בשנת 2018 הוציאו בולים להנצחת יום הבריאות העולמי ואת יום השנה השבעים לארגון הבריאות העולמי
* בשנת 2017 ארגון הבריאות הלאומי פרסם נתונים על התופעה של דיכאון בגילאים צעירים ובכך העלה את המודעות לנושא.. כמו כן הוא סייע בהקמת מקומות שניתן לפנות אליהם אם מרגישים צורך.

יום הבריאות העולמי נחגג בכינוס אירועים אזוריים, מקומיים ובין-לאומיים שקשורים לנושא הנבחר.

קישורים חיצוניים
----------------

ויקישיתוף מדיה וקבצים בנושא **יום הבריאות הבין-לאומי** בוויקישיתוף
* 

* אתר האינטרנט הרשמי של יום הבריאות הבין-לאומי (בספרדית)

* אתר האינטרנט הרשמי של יום הבריאות הבין-לאומי (באנגלית)

הערות שוליים
------------

1. ↑  World Health Day - 7 April 2018, World Health Organization
2. ↑  World Health Day - 7 April 2017, World Health Organization
פירוש נוסף ערך זה עוסק בכלי נגינה סיני עתיק. אם התכוונתם למשמעות אחרת, ראו סה (פירושונים).
**סֶה** (בסינית: **瑟**; בפין-יין: **sè**) הוא כלי נגינה סיני עתיק, המיועד לבידור אורחים, לפולחן דתי, לטקסי ציד ועוד. ככל הנראה, כלי זה הוא ההשראה לכלי מיתר אסיאתיים רבים, ביניהם הגוּגֶ'נְג הסיני והקוטו היפני. כלי מיתר זה הוא בעל 25 מיתרים עם גשר נייד ומנעד של חמש אוקטבות.

סה בתצוגה במקדש בטיוואן (אנ').
 לוח סה סיני עתיק מאד מהמאה ה-5-3 לפנה"ס מתוך גלריית האמנות של אוניברסיטת ייל

היסטוריה
--------

הסה הוא כלי עתיק-יומין ומקושר עם ההיסטוריה הקדומה ביותר של סין. בהיסטוריה שלו מעורב מחקר היסטורי עם מיתולוגיה סינית. זהו אחד מכלי הנגינה החשובים ביותר תרבות הסינית, לצד הגוצ'ין וה "גוג'נג". שרידים של הכלי נמצאו בחפירות במחוזות חוביי וחונאן, באזורים שמדרום למורד נהר היאנגצה, ובמקומות נוספים.

על פי האגדה, פֿוּשִׂי (דמות במיתולוגיה הסינית) הוא שיצר את הסה, והוא היה בשימוש כבר בתקופת שושלת שיה (2200 לפנה"ס- 1800 לפנה"ס).

כלי דומה הנקרא "סאול" נגזר מהסה. כלי זה הוא משמש עד היום בטקסים פולחניים מסוימים בקוריאה הדרומית, הנערכים פעמיים בשנה במקדש "מונמיו" בסיאול.

מבנה
----

מיתרי הסה היו עשויים משי שזור בעוביים שונים. לוּ'שְׁה צ'וּנְצְ'יו מתאר כך את התפתחות הסה: "חמישה מיתרים היו לסה, אחר כך חמישה עשר מיתרים. כאשר שוּן עלה לשלטון, הוא הוסיף שמונה מיתרים אז היו עשרים ושלושה מיתרים לסה". דעה נוספת סוברת שלסה היו קודם חמישים מיתרים, שאחר-כך צומצמו לעשרים וחמישה. "לסה גדול יש חמישים מיתרים, לסה בינוני יש 25 מיתרים". על-פי אותו מקור, יצר פושי את הסה עם 50 מיתרים והקיסר הצהוב שינה זאת ל-25. ישנו סה נוסף קטן בעל 13 מיתרים (בדומה ל"קוטו" היפני). חפירות ארכאולוגיות גילו גם סה עם 24, 23, או 19 מיתרים, מספר המיתרים שונה ממקום למקום. אורך החוטים שונה גם כן.

לסה שנחשפו בחפירות ארכאולוגיות מבנה דומה: משטח ארוך מעץ, מעוקם קמעה. בקצהו שלושה גשרים ובראשו גשר אחד. בנוסף ישנם ארבעה מוטות לליפוף המיתרים (לעיתים יש שלושה או שני מוטות ליפוף בלבד). המוטות בדרך כלל מעוטרים בדוגמאות וקישוטים; בקצה הכלי ישנו פתח שדרכו מחדירים את קצה המיתרים על מנת לקושרם. 

למרות ששניהם כלי מיתר סינים עתיקים יצוין שה"גוצ'ין" וה"סה" הם כלי נגינה שונים בתכלית, כל אחד וייחודו.

הסה כיום
--------

כיום יש מעט מאוד נגני סה והסה נחשב ככלי "נכחד". נגן הסה הראוי לציון היחידי במאה ה-20 היה וו ג'ינגלו, נגן צ'ין במקור. ישנם גם מעט טבלטורות, רוב הטבלטורות הקיימות הן תווי ליווי ל"צ'ין".

לאחרונה, העניין בסה קם לתחייה, ונגנים נוספים לומדים את הסה. מספר מפעלים מייצרים סה מודרניים עם מיתרי מתכת על מנת לאפשר שילוב סה במוזיקה מודרנית.

קישורים חיצוניים
----------------

ויקישיתוף מדיה וקבצים בנושא **סה** בוויקישיתוף
* אתר סיני עם תמונות של הסה
* סה מודרני
* תמונה של "סאול" קוריאני
**אפרים (פרוקי) קרמר** (נולד ב-2 בדצמבר 1953) הוא איש עסקים ישראלי, הבעלים והמנכ"ל של חברת התיירות אשת טורס, והבעלים והמנכ"ל של חברת "כרם ניהול בתי מלון".

ביוגרפיה
--------

נולד בירושלים לאסתר לבית פרנקל, ילידת סטולין, עובדת סוציאלית בעיריית ירושלים, ולשלום קרמר, יליד סאנוק (שבמחוז לבוב, גליציה), חוקר ספרות ומבקר ספרות, שהיה מרצה לספרות בסמינר בית הכרם (בהמשך מכללת דוד ילין). גדל בשיכון העיתונאים (ירושלים) בשכונת טלביה. למד ביסודי בבית ספר בית הילד ובתיכון בגימנסיה העברית רחביה (סיים בשנת 1971). אחותו, רחל פארן, הייתה מורה ואחיו, עו"ד יהושע קרמר, קיבל את אות יקיר ירושלים לשנת 2022.

בשנים 1972–1975 שירת שירות צבאי כחייל וכקצין בינה רשתית (קב"ר) ביחידה 8200 בחיל המודיעין.

בשנת 1977 סיים תואר ראשון בכלכלה, ובשנת 1981 סיים תואר שני במנהל עסקים. את שני התארים למד באוניברסיטה העברית בירושלים.

בשנים 1977-1985 עבד באגף התקציבים במשרד האוצר, כשתפקידו האחרון היה סגן הממונה על התקציבים לנושא תקציב הביטחון. בהיותו סגן הממונה על התקציבים היה אחראי לקיצוץ משמעותי בתקציב הביטחון שבוצע בשנת 1985. בתקופת עבודתו הושפע מהממונה על התקציבים יעקב גדיש (שכיהן בתפקיד זה בשנים 1980–1983) ולמד ממנו רבות.

בשנים 1985–1990 היה מנהל הכספים של חברת עשות אשקלון באשקלון, שהייתה אז חברת בת של תעש מערכות ועסקה בייצור ביטחוני.

בשנים 1990–1993 נסע מטעם עשות אשקלון להיות מנכ"ל זרוע השיווק של החברה בניו יורק, ארצות הברית (Ashot U.S.A). בתפקידו זה היה אחראי להשגת חוזי יצוא גדולים עבור יצרני מטוסים ומנועים בארצות הברית.

עם חזרתו ארצה בשנת 1994 עבר למגזר הפרטי. כעבור זמן החל לעבוד כמנכ"ל חברת אשת טורס ובהמשך רכש גם את הבעלות על החברה. תחת ניהולו צמחה החברה והפכה לאחת מחברות התיירות הגדולות בישראל. בנוסף, הקים קרמר יחד עם שותפו, גדי פריבר, את חברת "כרם ניהול בתי מלון" המנהלת שלושה בתי מלון: יערים וגורדוניה שנכללו בעבר יחד במלון מעלה החמישה וסמוכים לקיבוץ מעלה החמישה, ומלון אלמא בזכרון יעקב. בינואר 2024 מתעתדת חברת "כרם ניהול בתי מלון" לפתוח בית מלון ראשון בחו"ל בפודגוריצה, מונטנגרו, שיהיה ב-50% בבעלותה.

במהלך השנים היה קרמר חבר בדירקטוריונים של כמה חברות, ובהן: התעשייה האווירית לישראל, עשות אשקלון ופויכטוונגר תעשיות.

משפחתו
------

נשוי לטובה לבית שמעונוביץ, שהייתה מורה לתנ"ך בבתי ספר תיכוניים וכיום עובדת כסוכנת נסיעות בחברת אשת טורס. אב לשלושה בנים.

מתגורר בתל אביב.

קישורים חיצוניים
----------------

ויקישיתוף מדיה וקבצים בנושא **אפרים קרמר** בוויקישיתוף
* אפרים קרמר, ברשת החברתית LinkedIn
* גידי ליפקין, אפרים קרמר על המהפכה הדיגיטלית ב'אשת טורס', **מגזין פספורט** 670, 6 בפברואר 2018, עמ' 8-9
* אפרים קרמר‏, השפעת המלחמה על התיירות: אילו יעדים ירדו מהמפה ומה יקרה למחירי הטיסות?, באתר וואלה!‏, 5 בנובמבר 2023
* אפרים קרמר על איחוד האמירויות כיעד תיירותי, סרטון באתר יוטיוב, 22 באוקטובר 2020
* אפרים קרמר על מצב התיירות הישראלית בשנת 2011 (ראיון), סרטון באתר יוטיוב, 5 בינואר 2012

הערות שוליים
------------

1. ↑  מלון יערים, באתר מלון יערים
2. ↑  מלון גורדוניה, באתר מלון גורדוניה
3. ↑  מלון אלמא, באתר מלון אלמא
**יחזקאל שושני** (באנגלית: **Jeheskel Shoshani**;‏ 1943 - 20 במאי 2008) היה חוקר פילים ישראלי, מהבולטים בעולם, שנרצח בפיגוע באתיופיה, בה לימד וחקר בשנותיו האחרונות.

ביוגרפיה
--------

שושני גדל בשכונת התקווה בתל אביב, והתעניין בפילים כבר בצעירותו. שירת בצה"ל בנח"ל המוצנח. למד זואולוגיה במישיגן שבארצות הברית ונסע לחקור פילים במקומות שונים בעולם, כמו סרי לנקה וקניה. שושני לימד כ-25 שנה באוניברסיטת ויין סטייט בדטרויט שבמישיגן. הוא גם הקים עמותה של חובבי פילים בארצות הברית.

מ-1999 חי באריתריאה שבמזרח אפריקה, לימד באוניברסיטת אסמרה, וחקר פילים באזור הגבול עם אתיופיה. בעקבות הלחימה באזור, עבר בשנת 2007 לחקור פילים באתיופיה עצמה. בנוסף לימד באוניברסיטת אדיס אבבה.

שושני עסק באנטומיה ובהתפתחות האבולוציונית של פילים, השפעת השינויים האקולוגיים על אורח חייהם, גנטיקה של פילים, סיבת הנדידה שלהם, וכן הקשר בין הפיל לחיות קרובות אליו כמו שפן הסלע והתחש. הוא פעל לשימור אוכלוסייתם בפארק קפטא שירארו בגבול אתיופיה-אריתריאה, והתנגד לציד פילים, שעלול לטענתו להכחיד אותם בהדרגה ולגרום לקריסה של המערכת האקולוגית.

ב-20 במאי 2008 נרצח שושני בעת פיצוץ מיניבוס בו נסע באדיס אבבה.

ספריו
-----

* Elephants: Majestic Creatures of the Wild (עם פרנק נייט)
* Elephants
* The Proboscidea: Evolution and Palaeoecology of Elephants and Their Relatives (עם פסקל טסי)

קישורים חיצוניים
----------------

ויקישיתוף מדיה וקבצים בנושא **יחזקאל שושני** בוויקישיתוף

הערות שוליים
------------

1. 1 2  עפרי אילני, פילים ללא גבולות, באתר הארץ, 12 במרץ 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007432945005171
* BIBSYS: 97050415
* BnF: cb12349601z (data)
* GND: 1158471343
* ISNI: 0000 0001 0141 6508
* LCCN: n92009732
* RERO: 02-A003828565
* SUDOC: 032472455
* VIAF: 71465690
* WorldCat: lccn-n92009732

 |
**יונתן קלימי** (נולד ב-21 בדצמבר 1993) הוא זמר, פזמונאי, פסנתרן וגיטריסט ישראלי, שכתב עשרות שירים ביניהם "חיים שלי" של עדן בן זקן, "אהבה כמו שלנו" של שרית חדד ו"סוף של כל סיפור" של איל גולן. בין היתר פתח קריירת כתיבה משותפת עם תמר יהלומי.

ביוגרפיה
--------

קלימי נולד במושב תלמי ביל"ו, הממוקם ליד העיר נתיבות. החל מגיל ארבע החל ללמוד נגינה על פסנתר, קלידים וגיטרה. אביו, שמשון קלימי הוא זמר מוכר בעדה הכורדית, בצעירותו ליוה אותו יונתן בהופעותיו, משם גם ספג את המיקצבים והלחנים הכורדיים והטורקיים שבאים לידי ביטוי בחלק מלחניו.שירותו הצבאי עשה בלהקה הצבאית של חיל החינוך והנוער כקלידן וכזמר. במהלך שנים אלו הכיר את שותפתו לכתיבה, תמר יהלומי, עמה לימים כתב עשרות להיטים שדורגו במצעדי הפזמונים בישראל. בד בבד ליווה כקלידן מספר אמנים בהופעתם, דוגמת אגם בוחבוט ועומר אדם.

לאחר שחרורם מהצבא החליטו השניים לפתוח אולפן הקלטות משלהם, וקלימי עבר ממקום הולדתו לראשון לציון. ב-8 במאי 2018 פורסם השיר "אוהבת אותי אמיתי" של עומר אדם. הוא דורג במקום הרביעי במצעד הסינגלים של המדיה פורסט ואף במקום הראשון במצעד הרשמי של גלגלצ. קלימי כתב שירים נוספים לאדם, כמו "רחוק מכולם", שהגיע למקום השני במצעד הפזמונים השנתי של המדיה פורסט. את השיר "חיים שלי" של עדן בן זקן ביצע לראשונה בחתונתה, כשהוא מלווה את עצמו בפסנתר. הוא פורסם בגרסתו הרשמית ב-5 ביוני, והגיע למקום השישי במצעד השנתי של גלגלצ. קלימי גם כתב את "כשתבוא" בו חשפה בן זקן את הריונה ב-2020. לשרית חדד כתב עבורה את "תצא לי מהראש", "מי תאהב" ו"אהבה כמו שלנו", שהקדישה אותה לבת-זוגה. ב-19 בינואר 2022 פורסם הסינגל "סוף של כל סיפור" של איל גולן אותו כתב קלימי. הוא נכלל באלבומו קצת שמח קצת עצוב.

קלימי, בנוסף לפעילותו ככותב, העלה לערוץ היוטיוב שלו מספר גרסאות כיסוי לשירים ישראליים מוכרים. סינגל הבכורה שלו, "שלא תביני לא נכון", יצא לאור במרץ 2021. באוגוסט פרסם את "מיליון שירים", שצבר פופולריות בפלטפורמת ה"טיקטוק". הסינגל השלישי שלו, "סימני פרידה", יצא בדצמבר 2021. שירם המשותף של קלימי ושל יהלומי, "מזל", יצא ב-31 במרץ 2022 וצבר כאחד עשר מיליוני צפיות ביוטיוב.

ב-8 בינואר 2023 הוציא את הסינגל "מי את היום בלעדיי" שהגיע למקום החמישי במצעד היטליסט. ב-19 במרץ הוציא את הסינגל "תרסקי לי ת'לב". ב-4 באפריל הוציא את הסינגל "לשוב אליך" עם תמר יהלומי. ב-21 במאי הוציא את הסינגל "מי אם לא אני". ב-5 ביולי הוציא את הסינגל "דוקטורט" שהגיע למקום ה-54 במצעד ההיטליסט. ב-22 באוגוסט הוציא את הסינגל "עושה לי שקט". ב-19 בנובמבר הוציא את הסינגל "אל תדאגי אמא", שהגיע למקום ה-82 במצעד ההיטליסט.

ב-1 בפברואר 2024 הוציא את הסינגל "בעיניים עצומות".

הערות שוליים
------------

1. ↑  תמר יהלומי ויונתן קלימי, באתר YouTube
2. ↑  המצעד השנתי הישראלי תשע*ח*, באתר גלגלצ
3. ↑  סוף של כל סיפור, באתר ספוטיפיי
4. ↑  יונתן קלימי - שלא תביני לא נכון, באתר יוטיוב
5. ↑  יונתן קלימי - מיליון שירים, באתר יוטיוב
6. ↑  יונתן קלימי - סימני פרידה, באתר יוטיוב
7. ↑  תמר יהלומי & יונתן קלימי - מזל, באתר יוטיוב
8. ↑  דור מאיר מועלם, ‏לא צריך יותר מ"פלואו של טמבל" בשביל להיט, באתר ‏מאקו‏, 8 ביוני 2023
9. ↑  המצעד השבועי: מצעד השירים השבועי, להיטים ישראלים ולועזיים | היטליסט, באתר web.archive.org, ‏2023-11-28
**אברהם (אבי) מרציאנו** (נולד בשנת 1986) הוא קצין בצה"ל בדרגת אלוף-משנה, המשמש מפקד עוצבת חירם. קודם לכן שימש קצין המבצעים של פיקוד הצפון ומפקד גדוד 13.

ביוגרפיה
--------

מרציאנו התגייס לצה"ל בשנת 2004, ושובץ בגדוד 13 בחטיבת גולני. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 13 ומונה למפקד מחלקה, והשתתף בלחימה כנגד הטרור הפלסטיני באינתיפאדה השנייה. לאחר מכן מונה למפקד פלוגה בגדוד 13. בהמשך שירת כמפקד פלנ"ט גולני בין השנים 2012–2013. לאחר מכן מונה למפקד בית הספר להכשרות בגדס"ר גולני. בסיום תפקידו יצא ללימודים בפו"ם.

בשנת 2018 הועלה לדרגת סא"ל ומונה לראש ענף חי"ר במרכז לאימונים באש במל"י, ושימש בתפקיד עד שנת 2019. בהמשך שירת כמפקד גדוד 13 בין השנים 2019–2021. לאחר מכן מונה לקצין המבצעים של פיקוד הצפון, ושירת בתפקיד בין השנים 2021–2023. ב-13 באוגוסט 2023 הועלה לדרגת אל"ם ומונה למפקד עוצבת חירם.

חיים אישיים
-----------

מרציאנו מתגורר במושב הזורעים, נשוי ואב לארבעה. בעל תואר ראשון בלימודי המזרח התיכון וערבית מאוניברסיטת אריאל.

קישורים חיצוניים
----------------

* סא"ל אבי מרציאנו, המכתב המלא של מפקד גדוד 13 בגולני, באתר ערוץ 7, 5 בינואר 2021

הערות שוליים
------------

1. ↑   אל"ם אבי מרציאנו נכנס לתפקידו כמפקד עוצבת "חירם" 769, באתר צה"ל, 13 באוגוסט 2023

| מפקדי עוצבת חירם  |
| --- |
| 

|  |
| --- |
| דוד כהן • יוסף קולר • אמיר ראובני • יאיר עוגן • יורם גלבוע • גדליה בן-דור • שאול מופז • יעקב סלע • גבי אשכנזי • מוטי מזרחי • משה צין • יאיר נוה • משה קפלינסקי • יצחק גרשון • עמוס בן-אברהם • קובי מרום • שמואל זכאי • משה תמיר • אמיר נדן • איתי וירוב • רביב ניר • אשר בן לולו • יניב עשור • עמית פישר • דן גולדפוס • אלרן מוראש • מני ליברטי • יהודה ואך • סיון בלוך • אבי מרציאנו |

 |
**בן-עמי גוב** (נולד ב-28 בדצמבר 1927) הוא מנהל ישראלי ששימש ראש פרויקט המטוס "כפיר" בחיל האוויר הישראלי ומנכ"ל משרד התקשורת.

ביוגרפיה
--------

גוב נולד בירושלים למשפחת גודוביץ' ובילדותו עברה משפחתו לחיפה ולתל אביב, למד בתיכון חדש וסיים את לימודיו בשנת 1946, היה חבר בתנועת השומר הצעיר. במהלך לימודיו התיכוניים הצטרף לימיה של הפועל תל אביב ובסיום לימודיו הצטרף לארגון "ההגנה" ושירת בנוטרות בנמל תל אביב. לאחר מכן הצטרף להכשרה בקיבוץ עין המפרץ ובמלחמת העצמאות השתתף כנהג במבצע נחשון ובמבצע מכבי. בתקופת המצור על ירושלים לקח חלק בפעילות הגדוד הרביעי של חטיבת הראל ובמהלך ההפוגה הראשונה חזר לקיבוץ.

גוב נמנה עם מקימי קיבוץ סער ובספטמבר 1949 נישא לזהבה לבית הולצמן. בשנת 1950 הוא התגייס לשורות חיל האוויר והוכשר כטכנאי מטוסים בקורס בן שנתיים בארצות הברית. בשנת 1952 סיים קורס קצינים ובשנת 1959 הוסמך בטכניון בהנדסת מכונות בפקולטה להנדסת מכונות. באוגוסט 1960 מונה למפקד טייסת תחזוקה בדרגת רב-סרן. בסוף 1963 עבר למפקדת חיל האוויר כראש ענף מבצעי תחזוקה, ושירת בתפקיד זה גם במלחמת ששת הימים. לאחר המלחמה מונה לראש פרויקט מטוס הכפיר ובשנת 1971 הוענק לו על כך פרס ביטחון ישראל. בשנת 1971, לאחר מסירת מטוס הכפיר הראשון לחיל האוויר, פרש מצה"ל בדרגת אלוף-משנה.

לאחר סיום שירותו הצבאי הקים את הסניף הישראלי של חברת "טלדיין" ומונה למנכ"לו, ובהמשך לסגן נשיא החברה לשיווק בינלאומי (1982–1987). בשנת 1987 מונה למנכ"ל משרד התקשורת. גוב ביקש להגביל את המונופול של בזק לתחומי הפעילות הנוכחיים של החברה, אך עמדתו לא נתקבלה על ידי השר הממונה, גד יעקבי, ובעקבות זאת הוא התפטר מתפקיד המנכ"ל במאי 1988. 

לאחר מכן היה יו"ר חברת "מנועי בית שמש", יו"ר חברת "טכנולוגיית לייזרים", יו"ר מפעל "פלדות עין חרוד", וכן דירקטור באינטל ישראל וחברות אחרות וחבר נשיאות התאחדות התעשיינים כיו"ר הוועדה לחדשנות.

ב-1994 נדון לחמישה חודשי עבודות שירות על העלמות מס בזמן תפקידו כמנהל טלדיין ישראל. ב-1 באוקטובר 1998 החליט נשיא המדינה, עזר ויצמן, על קיצור תקופת המחיקה של ההרשעה, ואישר מחיקה מידית.

בשנים האחרונות הוא מרכז בהתנדבות פרויקט למחשוב פנימיות לילדים בסיכון.

ספרים
-----

* **מהרעם נסק הכפיר - כך פותח מטוס הקרב הישראלי הראשון**, הוצאת טפר, 2023

קישורים חיצוניים
----------------

* בן-עמי גוב, באתר הפלמ"ח
* סרטונים סדרת ראיונות של בן-עמי גוב למודי שניר בערוץ היוטיוב של עמותת "תולדות ישראל" לתיעוד דור תש"ח
* דודי פטימר, ‏אל"ם בדימוס בן עמי גוב, מנהל מטוס הקרב הישראלי הראשון, חוזר לסיפורים מאחורי הקלעים, באתר מעריב אונליין, 11 בפברואר 2023

הערות שוליים
------------

1. ↑  על הערוץ השני, טלוויזיה בכבלים - והמנכ"ל שמאחורי הפרוייקטים, מעריב, 29 בנובמבר 1987
2. ↑  טל שחף, מנכ"ל משרד התקשורת התפטר מתפקידו, מעריב, 8 במאי 1988  
מונופול הוא רק משחק נחמד, חדשות, 13 במאי 1988
3. ↑  "בן עמי גוב, מנכ"ל משרד התקשורת לשעבר נדון ל-5 חודשי עבודות שירות על העלמות מס", הארץ, 12/09/1994
4. ↑  מכתב מס' 61/50192 מלשכת נשיא המדינה, מ-21 באוקטובר 1998

| מנכ"לי משרד התקשורת |
| --- |
| 

|  |
| --- |
| חיים בן-מנחם • ישעיהו לביא • שמחה סורוקר • משה גדרון • גדעון לב • אליהו ברק • צבי צילקר • יורם אלסטר • בן-עמי גוב • יצחק איש-הורביץ • אברהם דורון • משה ארד • שלמה וקס • דניאל רוזן • אורי אולניק • אבי בלשניקוב • מרדכי מרדכי • עדן בר-טל • אבי ברגר • שלמה פילבר • מימון שמילה (מ"מ) • נתנאל כהן • לירן אבישר בן-חורין |

 |
**שי הורוביץ** (נולד ב-28 בנובמבר 1995), הידוע בשם הבמה **שרק** (או באנגלית: **ShrekDiMC**) הוא ראפר וזמר ישראלי, חבר לשעבר בצמד "שרק וצוקוש".

ביוגרפיה
--------

הורוביץ גדל ביישוב שערי תקווה שבשומרון למשפחה דתית לאומית, למד בישיבת חב"ד תומכי תמימים עד גיל 15 ובאותה תקופה עזב את מסגרת הישיבה ואף עזב את הדת. הוא החל ליצור מוזיקה בגיל 14. החל משנת 2016 העלה קטעי ראפ שלו ליוטיוב, בהם לעיתים אירח את חבריו. בהמשך הצטרף להרכב "כנען מיוזיק גרופ", לצד הראפרים דראפט ו-SXL, ונהג להשתתף באירועי באטל ראפ לצד ראפרים נוספים מסצנת ההיפ הופ הישראלי.

בשנת 2018 חבר לראפר צוקוש, תחת הצמד "שרק וצוקוש", והוציאו את סינגל הבכורה שלהם, "בראש שלי". באוגוסט 2019 יצא אלבום הבכורה שלהם, "בראש שלי", בחברת התקליטים של הראפר סאבלימינל, "תאקט רקורדס". ב-2020 הוציא הצמד אלבום נוסף, "באנו לתקן". בשנת 2021 הודיעו על פירוק הצמד. לאחר הפירוק, השתתף שרק באלבום הבכורה של צוקוש, "שלם", בשיר "רוקסטאר".

ביולי 2022 הוציא את סינגל הסולו הראשון שלו לאחר פירוק הצמד, "רילקסי", ובספטמבר אותה השנה הוציא את אלבום הבכורה שלו, "ראפרטואר", שהופק במלואו על ידי חברו לצמד לשעבר צוקוש. עוד באותו החודש, התארח באלבומו השני של צוקוש, "ילד זין", בשיר "חרטא". בהמשך השנה יצא אלבומו השני, "רילקסי". באלבום משתתפים אופק אדנק, ביג סאזו, לירון דהן, רון נשר, צוקוש ומיכאל סוויסה.

ב-12 במרץ 2023 שרק ביצע קאבר לשיר של שבק"ס' "נופל וקם" ביחד עם דילן דרור לתרומת הקהילה.

ב-3 באוגוסט 2023 הוציא את הסינגל "חייאתי" עם רואי אדם, שהגיע למקום ה-54 במצעד "היטליסט" של מאקו.

ב-26 באוקטובר 2023 יצא השיר "תרקוד לנצח" שכתב עבור הזמר הישראלי עומר אדם והרכב הטראנס הפסיכדלי הישראלי אינפקטד מאשרום. השיר יצא בצל מלחמת חרבות ברזל והוקדש לזכר נרצחי הטבח בפסטיבל נובה. ב-27 בנובמבר 2023, עומר אדם ושרק הוציאו יחד שיר חדש בשם "השמחה / מדברים על שלום", אותו הקדישו לזכרם של משה ואלעד אוחיון, שנהרגו במהלך שחילצו את תושבי אופקים במהלך מתקפת הפתע על ישראל במהלך מלחמת חרבות ברזל. השיר הוא למעשה מאשאפ של השיר "מדברים על שלום" ו"השמחה" של צ'ולו. השיר הגיע למקום ה-35 במצעד ה"היטליסט" של מאקו.

ב-18 בפברואר 2024 הוציא מיני-אלבום בשם "דמעות של גבר".

חיים אישיים
-----------

הורוביץ מתגורר בפתח תקווה.

דיסקוגרפיה
----------

### אלבומי אולפן

* 2022: ראפרטואר
* 2022: רילקסי

#### שרק וצוקוש

* 2019: בראש שלי (בהרכב שרק וצוקוש)
* 2020: באנו לתקן (בהרכב שרק וצוקוש)

קישורים חיצוניים
----------------

* שרק, ברשת החברתית אינסטגרם

הערות שוליים
------------

1. ↑  סלים בודהה - YouTube, באתר www.youtube.com
2. ↑  "באטל ראפ ישראלי: מה מתחרז עם משגל נסוג, יו?". *הארץ*. נבדק ב-2022-09-21.
3. ↑  אורי שלמה, הם תקועים בראש שלנו | שרק & צוקוש, באתר עולם ההיפ הופ, ‏2019-08-02
4. ↑  מערכת mako מוזיקה, ‏מעדן בן זקן ועד עוזאל: 8 שירים חדשים שיצאו השבוע, באתר ‏מאקו‏, 26 בינואר 2022
5. ↑  המצעד השבועי: מצעד השירים השבועי, להיטים ישראלים ולועזיים | היטליסט, באתר web.archive.org, ‏26 בספטמבר 2023
6. ↑  דורית אסרף מזרחי, לזכר משה ואלעד אוחיון: שיר חדש לעומר אדם והראפר "שרק", באתר כאן 11, ‏27 בנובמבר 2023
7. ↑  גיל משעלי, ‏שרק משחרר אי.פי חדש, כולל שיתוף פעולה עם שחר חיון, באתר ‏מאקו‏, 18 בפברואר 2024
8. ↑  100 הראפרים הישראלים שאתם צריכים להכיר, באתר mako, ‏2020-10-07
**"הייטק"** הוא אלבומו הרביעי של המוזיקאי יוני בלוך שיצא לאור ב-2023.

הפקה
----

חברי הלהקה המלווה את בלוך באלבום זה הם: אדם בן אמיתי, אריאל ערמוני, ארז פרנק, דניאל בלוך, טל זובלסקי, טל כהן, רוני בר הדס, תומר להב ועוד. מספר שירים פורסמו טרם הוצאת האלבום, ביניהם הסינגלים "לא קל לא פשוט" (2010), "תסלחי לי" (2021) ו-"כל כך הרבה שירים" (2023). נכון לפברואר, 2023, האלבום זמין רק בפורמטים של דיסק ושל קסטה, אך באתר האוזן השלישית בו נמכר האלבום, נכתב כי האלבום צפוי להגיע בהמשך גם לפלטפורמות ההאזנה הדיגיטליות כגון ספוטיפיי. השיר הראשון (שעל שמו נקרא האלבום) זמין בפלטפורמות הדיגיטליות, גם בצורת וידאוקליפ.

שירי האלבום
-----------


| מס' | שם | משך |
| --- | --- | --- |
| 1. | הייטק | 3:23 |
| 2. | להיות עצוב יותר | 3:40 |
| 3. | דווקא הוא |   |
| 4. | איש-קטן |   |
| 5. | לא קל לא פשוט | 4:07 |
| 6. | תסלחי לי |   |
| 7. | התגעגעתי |   |
| 8. | הסוף שלי |   |
| 9. | מיטה ענקית | 5:26 |
| 10. | כל כך הרבה שירים | 2:53 |
| 11. | אחרי כל השירים |   |

הערות שוליים
------------

1. ↑  יוני בלוך - הייטק [דיסק | האוזן השלישית], באתר third-ear.com
2. ↑  יוני בלוך - הייטק | 3rd Ear Online Store, באתר third-ear.com
**יניב מלכה** (נולד בשנת 1983) הוא קצין בצה"ל בדרגת אלוף-משנה, המשמש מפקד חטיבת אלון. קודם לכן שימש סגן מפקד אוגדת הבשן, מפקד בא"ח כפיר , סגן מפקד גדוד שמשון ומפקד גדוד דוכיפת.

ביוגרפיה
--------

מלכה התגייס לצה"ל בנובמבר 2001, ושובץ בגדוד לביא. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד לביא ומונה למפקד מחלקת סיור. בהמשך מילא את התפקידים הבאים בגדוד לביא: סגן מפקד הפלוגה המסייעת בגדוד, מפקד "פלוגת מסלול", מפקד הפלוגה המסייעת בגדוד והשתתף בלחימה כנגד הטרור הפלסטיני באינתיפאדה השנייה.

הוא שימש כמפקד פלוגה בבה"ד 1 ולאחר מכן מונה לקצין אג"ם של גדוד דוכיפת, סגן מפקד גדוד שמשון ומפקד מחזור בבא"ח כפיר.

מלכה יצא ללימודים בפו"ם ובשנת 2016 הועלה לדרגת סא"ל ומונה לראש ענף חי"ר במרכז לאימונים באש במל"י, ושימש בתפקיד עד שנת 2017.

בין השנים 2017–2019 הוא שירת כמפקד גדוד דוכיפת ובין השנים 2019–2021 הוא היה מפקד בא"ח כפיר.

באוגוסט 2021 הועלה לדרגת אל"ם ומונה לסגן מפקד אוגדת הבשן, תפקיד שמילא עד שנת 2023.

ב-14 בדצמבר 2023 מונה למפקד חטיבת אלון.

חיים אישיים
-----------

מלכה מתגורר באשקלון, נשוי לספיר ואב לשלושה. בעל תואר ראשון במשפטים ותואר שני במנהל עסקים.

הערות שוליים
------------

1. ↑   רשימת המפקדים החדשים בצה"ל, באתר צה"ל, 28 בדצמבר 2020
2. ↑   רשימת המפקדים החדשים בצה"ל, באתר צה"ל, 28 בנובמבר 2022
אבו סעיד **אבאן בן עות'מאן בן עפאן** האומיי (בערבית:ابان بن عثمان بن عفان) (נפטר בשנת 723 לספירה, שנת 105 ההיג'רית ) היה מגדולי א-תאבעון, ממוסרי החדית' של הנביא מוחמד, מושל אלמדינה בין השנים 75- 82 לספירה ההיג'רית, בתקופת הח'ליפה עבד אל-מַלִכּ בן מרואן,  והיה הראשון שכתב את הביוגרפיה של הנביא מוחמד.

חייו
----

אבו סעיד, אבאן בן עות'מאן בן עפאן בן אבי אלעאס בן אומייה, משבט קורייש, נחשב אחד מגדולי א-תאבעון באלמדינה. אביו הוא עות'מאן בן עפאן היה הח'ליף השלישי של המוסלמים. במהלך השנים התגלעה מחלוקת לגבי כינויו: היו שאמרו שהכוניה שלו - אבו סעיד,אבו עבדאללה או אבו סעד. אבּאן למד פיקה וחדית', והיה הראשון שהעלה על כתב את הביוגרפיה של הנביא מוחמד, אך לא כנרטיב, אלא כמסורות שמתייחסות לביוגרפיה של הנביא מוחמד שנאספו על ידיו.

אבאן השתתף בקרב הגמל, עם עאישה בנת אבו בכר, זובייר בן אלעואם, וטלחה בן עובייד-אללה. אבאן בן עות'מן נתמנה כמושל אלמדינה בשנת 75 להג'רה, כמחליפו של יחיא אבן אל-אלחקם אבן אבי אל-אלעאס. אבאן נשאר בתפקיד זה למשך שבע שנים, בשנת 82 ההיג'רית הדיח אותו הח'ליפה, ובמקומו התמנה הישאם בן איסמעיל.

מותו
----

אבאן בן עות'מאן נפטר בשנת 723 לספירה, שנת 105 ההיג'רית, באלמדינה, כאשר היה הח'ליפה יזיד אבן עבד אל-מאלכ. אבאן סבל ממספר מחלות, בינהן ליקויי שמיעה ומוגבלות כללית בהליכה. בסוף חייו לקה בשיתוק מוחי ונפטר.

מסירת החדית
-----------

מסר מאביו עות'מאן בן עפאן וזיד בן תאבית.

ומסרו ממנו: עמרו אבן דינאר, אבן שהאב א-זוהרי,ואבו א-זנאד, ואשעאב בן אום חומידה א-טאמע, ודאוד בן סינאן אל-מדני, וריאח בן עוביידה, וא-זובייר בן מוח'לד, וסעד בן עמאר,וד'ומרה בן סעיד אל-מאזני, ועאמר בן סעד בן אבי אל-ואקאס, ועבדאללה בן אבי בכר בן מוחמד בן עמרו בן חזם, והבן שלו עבד א-רחמאן בן אבאן בן עות'מאן, ועות'מאן בן עמר בן מוסא בן עובייד אללה בן מועמר א-תימי, ועומר בן עבד אלעזיז, ועלאכ בן אבי מוסלם, ומחמד בן אבי אוממה בן סאהל בן חניף, ומחמד בן כעב אל-קורט'י, ומוסא בן דהקאן, ומוסא בן עמראן בן מנאח, ומימון בן מהראן א-רוקי, ונביה בן ואהב, ווליד בן אבי אל-וליד, ויזיד בן עבדאללה בן עאוף, ויזיד בן פיראס, ויזיד בן הורמוז אל-מדני, ויעקוב בן עותבה, ואבו בכר בן עבד א-רחמאן בן אל-מסור בן מוח'רמה.

הערות שוליים
------------

1. ↑  **The encyclopedia of islam.**, Koninklyke Brill, 2004
2. ↑  Chapter 2: Saqifa, The First Manifestations, Al-Islam.org (באנגלית)
3. ↑  الكتب - سير أعلام النبلاء - الطبقة الثانية - أبان بن عثمان- الجزء رقم4, library.islamweb.net

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: eban-b-osman-b-affan

 |
אשת קץ הימים. ציורו של פטר פאול רובנס.
**אשת קץ הימים** או **אשת האפוקליפסה** היא דמות המוזכרת בחזון יוחנן (פרק י"ב 11 - 18) בברית החדשה.

תיאור הדמות
-----------

בספר ההתגלות (חזון יוחנן) מתוארת אישה, הלבושה בשמש, והירח תחת רגליה, וסביב ראשה כתר העשוי שנים עשר כוכבים. האישה יולדת ילד, ומופיע בשמים דרקון אדום שלו שבעה ראשים ועשר קרניים, ועל הראשים שבע עטרות (דיאדמות), וזנבו פוגע בשליש מכוכבי השמים ומפיל אותם על פני הארץ, והדרקון ניצב לפני האישה במטרה לאכול את בנה שנולד וצפוי לשלוט באנושות. הבן שנולד נלקח על ידי האל והאישה בורחת אל המדבר למקום שהכין לה האל, שם היא תשהה אלף מאתים ושישים ימים, בעת שבשמים מתרחש קרב בין המלאך מיכאל לבין הדרקון. הדרקון מופל אל הארץ ויוצא לרדוף את האישה. האדמה עוזרת לאישה וכאשר הדרקון שולח מפיו נהר להטביע אותה, האדמה פוערת פיה ובולעת את הנהר.

פרשנות
------

יש פרשנים המזהים את האישה עם הכנסייה הנוצרית, ואת הילד שנולד לה עם הקדושים. אחרים מפרשים את דמותה של האישה כסמל לעם ישראל; פירוש זה מסתמך על לבושה של האישה המזכיר את חלומו של יוסף, וכן את ההתייחסות של הנביאים לעם ישראל כאל אישה (ספר ישעיהו, פרק נ"ד, פסוקים ה'–ו'; ספר ירמיהו, פרק ד', פסוק ל"א; ספר מיכה, פרק ד', פסוקים ט'–י'); פרשנות אחרת מציינת כי האישה היא מרים, אם ישו לאחר עלייתה לשמיים; פרשנות אחרת מזהה את האישה עם חווה - ובכך למעשה משלימה מעגל של המאבק בין חווה לבין הנחש בעקבות החטא הקדמון.

קישורים חיצוניים
----------------

ויקישיתוף מדיה וקבצים בנושא **אשת קץ הימים** בוויקישיתוף
**וָאלְיָה** היה מלך ויזיגותי, השליט הרביעי בשושלת בלתה, שמלך בין השנים 415 ו-418.

ואליה מלך הוויזיגותים

חייו
----

ואליה עלה לשלטון בשנת 415, אחרי שמתנקש שפעל במצוות זיגריק רצח את מלך הוויזיגותים הקודם, אטהאולף. זיגריק נרצח אף הוא זמן קצר אחרי–כן. ככל הנראה התמצה קשר הדם בין ואליה לאלאריק, מייסד השושלת, בשייכות לאותו קלאן. בעלותו לשלטון, מצא את עצמו ואליה בעמדה קשה: מחד, התקשו הוויזיגותים למצוא לעצמם מקום בספרד, לשם הגיעו עם אטהאולף, כיוון שרוב חלקי הארץ, לבד מטרהקוננסיס, כבר יושבו בשבטים גרמאנים שונים. מאידך, הרומים חסמו את כל נמלי היציאה מספרד, כך שלואליה לא הייתה אפשרות לספק לאנשיו הרעבים מזון.

הוא פנה בתחילת שנת 416 דרומה וניסה לעבור לאפריקה, כדי ליהנות ממאגרי התבואה שלה, אך הצי שלו, ממש כמו של אלאריק, נטרף בים. משכשלה תוכניתו, החליט ואליה לכרות הסכם שלום עם קונסטנטינוס, האיש החזק ברומא. במסגרת ההסכם, שנחתם לפני יוני 416, הפכו הוויזיגותים לפואדרטי (נאמנים) של רומא וקיבלו בתמורה תבואה. נוסף על–כך, השיב ואליה לקיסר הונוריוס את גאלא פלקידיה, אלמנתו של אטהאולף שהייתה גם אחותו של הונוריוס וגם מושא תשוקותיו הארציות והאימפריאליות של קונסטנטינוס.

ואליה מילא את חלקו בהסכם כאשר הכה בשבט סילינג של הוונדלים ששלט בבאיטיקה בדרום ספרד ושלח את מלכם פרדבאל כמנחה להונוריוס. פעולתו גרמה לשאר השבטים הגרמאנים שישבו בספרד (האלאנים בלוסיטניה, הסואבים והוונדלים משבט אסדינג בצפון-מערב גאלאקיה) לשלוח משלחות בבקשה לאישור רשמי להתיישב כפאודרטי בספרד. האסדינג והסואבים הצליחו בכך, ואילו הסילינג והאלאנים סורבו והוכנעו על–ידי ואליה ולמעשה הושמדו כמעט לחלוטין.

בתמורה על מאמציו זכה ואליה באישור המיוחל מן הקיסר להתיישב עם הוויזיגותים על אדמה משלהם: אקוויטניה (דרום ומזרח צרפת) ולקבוע את בירתם בטולוז. כך באו אל קיצן יותר מעשרים שנה של נדודים של הוויזיגותים ברחבי אירופה. ההסדר הכפיף עדיין את הוויזיגותים לסמכות רומי והשטחים נחשבו עדיין לחלק מהאימפריה, אך הייתה זו חלקת האדמה המשמעותית השנייה (אחרי האישור לממלכת הבורגונדים על הריין) בתוך חלקה המערבי של האימפריה שהוענקה לשבטים גרמאנים, שנאמנותם הממשית לרומא הייתה מפוקפקת.

ואליה לא זכה לראות בהתממשות ההסכם. הוא מת בשנת 418, כשעל כיסאו עולה תיאודוריד הראשון, בנו הבלתי חוקי של אלאריק. נכדו של ואליה מבתו, היה ריקימר, פטריקיוס ושליטה בפועל של רומא באמצע המאה החמישית.

ראו גם
------

* הממלכה הוויזיגותית

קישורים חיצוניים
----------------

ויקישיתוף מדיה וקבצים בנושא **ואליה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1529021
* GND: 139141308
* VIAF: 100444744
* WorldCat: viaf-100444744

 |
**ישיבת כנסת יצחק קריית ספר** (מכונה גם **חדרה - קריית ספר**, או בראשי התיבות **חדק"ס**) היא ישיבה גדולה ליטאית בעיר מודיעין עילית. בישיבה כ-400 בחורים.

תולדות הישיבה
-------------

### הקמת הישיבה

הישיבה נוסדה על ידי הרב אבא מרדכי ברמן, ונקראה אז בשם ישיבת "עיון התלמוד". בשנת ה'תשס"ב (2002) הישיבה עמדה על סף סגירה בשל חולשתו של הרב ברמן. בעקבות כך ביקש הרב מיכל יהודה ליפקוביץ, מהרב יהושע גרשון ארנברג, ראש ישיבת כנסת יצחק בחדרה, שייקח את הישיבה תחת חסותו. הרב ארנברג שלח למקום צוות חדש בראשות הרב שמעון נוביק, וכן בחורים מישיבתו. לצד הרב ארנברג המשיך הרב ברמן להעביר את ה"שיעור הכללי", עד לפטירתו בשנת ה'תשס"ה (2005).

בשנותיה הראשונות תפקדה הישיבה כסניף של הישיבה בחדרה. קבלת בחורים חדשים נעשתה בידי הרב ארנברג, אנשי צוות ותלמידים היו עוברים בין הישיבות באופן שוטף לפי שיקולי ההנהלה.

לאחר חמש שנות פעילות מינה הרב ארנברג בתחילת שנת הלימודים ה'תשס"ח (2008) את הרב יעקב קרפ ששימש עד אז ר"מ בחדרה, לכהן כראש הישיבה. מאז החלה הישיבה להתגבש באופן עצמאי, בראשות הרבנים נוביק וקרפ. בשנת ה'תשע"ב (2012) הושלמה ההתנתקות בין שתי הישיבות, עם כניסת הישיבה במודיעין עילית לבנייני הקבע החדשים שלה.

צוות הישיבה
-----------

הרב יעקב קרפ פרש בסיוון ה'תשע"ז (2017) מתפקידו כראש הישיבה לאחר שנקרא לעמוד בראשות ישיבת קריית מלך, בעקבות פטירת הרב שמואל יעקב בורנשטיין.

ראש הישיבה כיום הוא הרב שמעון נוביק; המשגיח הוא הרב יהושע עלזאס. צוות הר"מים: הרב יחיאל פישהוף - מחבר סדרת הספרים "טעם ודעת" על סדר טהרות; הרב מנחם בראך; הרב אליעזר שטיינהויז; הרב דוד מרדכי מרגליות; הרב ישראל אלתר והרב ישראל משה יגלניק.

בעבר כיהנו כר"מים: הרב שמואל יהודה מלר, שפרש בקיץ ה'תש"ע (2010) עם מינויו לר"מ בישיבת פוניבז'; הרב איסר זלמן שוורצמן, שפרש בחורף ה'תשע"ז (2017); הרב אהרן ולדמן, שפרש בקיץ ה'תשע"ז (2017).

משכן הישיבה
-----------

עם הקמתה שכנה הישיבה במבנה ישיבת "עיון התלמוד" ברחוב שדי חמד במודיעין עילית. בשנה הראשונה נדדה הישיבה בין בתי מדרש שונים בעיר, ואף שכרה במשך תקופה את קומת המרתף של ת"ת "דעת זקנים".

באלול ה'תשס"ג (2003) הוקצה עבור הישיבה שטח ברחוב מסילת ישרים בעיר, שבו הועמדו קרוואנים. מבנה בית המדרש הורחב מספר פעמים עם הגידול במצבת התלמידים.

באלול ה'תשע"ג (2013) נכנסה הישיבה למבני הקבע שלה ברחוב שערי תשובה 4 בעיר. באלול ה'תשע"ו (2016) נוספה קומה תשיעית לבניין הישיבה.

מוסדות הישיבה
-------------

לצד הישיבה הגדולה שבה כ-350 בחורים, מוסדות הישיבה כוללים גם כולל אברכים המונה כ-100 אברכים. עד לקיץ ה'תשע"ז (2017) שכן הכולל בעזרת הנשים של הישיבה. בקיץ ה'תשע"ז (2017) עבר הכולל למבנה קבע ברחוב שערי תשובה בעיר. בראשות הכולל עומד הרב אלכסנדר שטרנבוך ובנשיאות הכולל עומד הרב דוד כהן ראש ישיבת חברון.

באלול ה'תשע"ד (2014) נוספו למוסדות הישיבה שתי ישיבות קטנות, "משכן עזרא" ו"אבן האזל". 

באלול ה'תשפ"א (2021) נסגרה ישיבת "משכן עזרא" ורק שיעור ג' נשאר והוא הועבר לחדר"ש בעזרת נשים עד אלול ה'תשפ"ב (2022).

באלול ה'תשפ"ג (2023) נוספה למוסדות הישיבה ישיבה קטנה "משכן התלמוד".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007418879105171
* VIAF: 65153288270732651317
* WorldCat (עם VIAF): 65153288270732651317

 |
**Shemspeed** היא חברת הקלטות עצמאית אמריקאית וסוכנות לקידום מכירות, שעובדת בעיקר בז'אנרים היפ הופ, דאנסהול, פופ ומוזיקת עולם.

היסטוריה
--------

"Shemspeed" הוקמה בשנת 2007 על ידי המייסד והמנכ"ל, ארז סאפאר, יחד עם אתר האינטרנט שלה, Shemspeed.com (שמציג את עצמו כאתר הגדול ביותר באינטרנט למוזיקה יהודית).

האתר Shemspeed.com מתעדכן מדי יום, ונותן למשתמשים ברחבי העולם גישה מיידית למוזיקה יהודית וקליפי מוזיקה, רשימות אירועים וביקורות. כדי לחגוג את ההשקה של האתר, הזמין סאפאר ארבעה קונצרטים בארבעה לילות בארבעה מקומות על פני הגלובוס - בירושלים, לונדון, ניו יורק ולוס אנג'לס. בקונצרטים הופיעו מעל 40 זמרים שונים.

בתחילת 2010, Shemspeed החלה למכור בצבעי כחול ולבן "כאפיה ישראלית" ובה מגני דוד והסיסמה "עם ישראל חי". הכאפיות יוצרו על ידי החברה של ברוך צ'רטוק, Dveykus. הכאפיות גרמו למחלוקת קלה עקב הקישור האסוציאטיבי שלהם ליאסר ערפאת. סאפאר הגן על מכירת הכאפיות, וציין שיהודים ילידים במזרח התיכון לבשו גרסה כלשהי של כאפיה במשך אלפי שנים.

פסטיבל שירים ספרדיים יהודים
---------------------------

"Shemspeed" מארגנת את פסטיבל המוזיקה הספרדית היהודית במטרה להביא את המוזיקה הספרדית יהודית לקהל גדול יותר. חגיגה של שבעה ימים מתקיימת מדי שנה בחודש דצמבר באזור חנוכה במקומות שונים ברחבי ניו יורק, עם תוכניות להרחיב את הפסטיבל גם ללוס אנג'לס ומקסיקו סיטי. הניו יורק טיימס תיאר את הפסטיבל כבעל "ההרכב האקלקטי של אמנים מסורתיים ועכשוויים, כולל רבים המוקדש נשמע פיוזינג שונים או גישור חדשים וישנים". 

"Shemspeed" פרסמה בשנת 2010 אלבום אוסף מפסטיבל המוזיקה הספרדית יהודית, "Vol. 1", הכולל שירים ממגוון סגנונות רחב במזרח התיכון המבוצעים בידי אמנים יהודים נודעים, כולל מתיסיהו, בת פרעה, דיסקרייב ולהקת המושב.

היפ הופ סולחה
-------------

"Shemspeed" גם מארגנת את היפ הופ סולחה, סדרת קונצרטים המקדמת סובלנות דתית. בקונצרטים כיכבו זמרים יהודים כמו יורי ליין ו-Y-Love, יחד עם אמנים ערבים כמו ".N.O.M.A.D.S".

רשימת אמנים חתומים נבחרים
-------------------------

* בלו פרנג'
* דיסקרייב
* Y Love
* שי 360
* Diwon

קישורים חיצוניים
----------------

* 

* אתר האינטרנט הרשמי של Shemspeed
* תיאור החברה
* רשימת אלבומים של החברה
מדליה שהוטבעה לכבוד יום הולדתו השבעים של דניאל איציג, 1793
**דניאל איציג** (בגרמנית: **Daniel Itzig**; גם: **דניאל יפה**; 1723 - 21 במאי 1799), היה בנקאי וסוחר יהודי גרמני, יהודי החצר של פרידריך הגדול ושל פרידריך וילהלם השני מלכי פרוסיה, מראשי הקהילה היהודית בברלין.

קורות חיים
----------

נולד למשפחת סוחרים עשירה. אשתו, מרים, הייתה מצאצאי הרמ"א והש"ך. החזיק בבנק גדול, חלק מהזמן בשותפות עם פייטל היינה אפרים, וכן בבתי חרושת לעופרת ולשמן. בפעילותו התעשייתית והמסחרית במלחמת שבע השנים סייע לפרידריך הגדול מלך פרוסיה והתעשר מאוד בעצמו. ב-1756 מסר לידיו פרידריך הגדול את המטבעה המלכותית וב-1797 מינה אותו פרידריך וילהלם השני להיות בנקאי החצר של פרוסיה. הוא היה מן היהודים המועטים שקיבלו זכויות אזרחיות מלאות בפרוסיה בתוקף היותם "יהודים מועילים". פרידריך וילהלם השני גם מינה אותו לעמוד בראש ועדה שתדון במצב האזרחי של היהודים ובדרכים לשיפורו. בוועדה ישב גם חתנו, דוד פרידלנדר.

איציג תמך מבחינה כספית במשכילים מוקדמים ובאנשי תנועת ההשכלה, ובהם בין השאר ישראל מזמושץ, שמואל רומאנלי ויצחק סטנוב. ב-1761 החל לתכנן את הקמתו של בית ספר לילדי עניים יהודים בברלין, וב-1778 פתחו בנו יצחק דניאל איציג וחתנו דוד פרידלנדר את בית הספר החופשי (פריישולע, Freischule) "חברת חינוך נערים". בית ספר זה ובית הדפוס שפעל לצדו, בתמיכה כספית של איציג, היו מן המפעלים המרכזיים של תנועת ההשכלה בברלין. הוא גם החזיק בית מדרש של תלמידי חכמים ברוח המסורת, והביא לברלין את הרבנים צבי הירש לוין ויוסף תאומים כדי שישמשו שם כרבני הקהילה. ב-1782 עמד לצדו של נפתלי הרץ וייזל בפולמוס על החוברת "דברי שלום ואמת", והפעיל את כובד השפעתו כנגד הרבנים שביקשו להחרים את החוברת; אך מנגד סייע לשכנע את הרב צבי הירש לוין שלא לעזוב את הקהילה בעקבות הפרשה.

איציג שימש כפרנס וכמנהיג הראשי של קהילת ברלין ושל כל קהילות פרוסיה מ-1764 עד מותו ב-1799. הוא היה גם אספן של ספרים ובאוספו היו גם כמה וכמה כתבי יד. החותמת שלו מופיעה בכל ספריו באוסף: "דניאל בר"א [=בן רב איציק] ז"ל." הוא הוליד שלושה עשר ילדים, שהם וצאצאיהם היו דמויות מרכזיות בתולדות יהודי גרמניה. בתו ססיליה (ציפערצ'ע; 1760–1836) התחתנה עם הבנקאי ברנהרד (דוב) פון אסקלס (אנ'), שבתקופה מסוימת היה ראש הקהל בקהילת יהודי וינה, אך בהמשך חייהם, הם הטבילו את ילדיהם לנצרות. שתיים מנכדותיו התחתנו עם שניים מבניו של משה מנדלסון, אברהם (אביו של המלחין פליקס מנדלסון-ברתולדי) ונתן.

קישורים חיצוניים
----------------

ויקישיתוף מדיה וקבצים בנושא **דניאל איציג** בוויקישיתוף
* דניאל איציג, במהדורת 1901–1906 של האנציקלופדיה היהודית (באנגלית)
* דניאל בן יצחק יפה איציג (1723-1799), דף שער בספרייה הלאומית

הערות שוליים
------------

1. ↑  סוף הקדמת הפרי מגדים ליורה דעה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007502600905171
* GND: 117212822
* ISNI: 0000 0000 1334 0582
* SNAC: w6cm3p36
* VIAF: 13079120
* WorldCat: viaf-13079120

 |
שגיאות פרמטריות בתבנית:ספר   
פרמטרים [ 1 ] לא מופיעים בהגדרת התבנית 

**באמצע הלילה** (באנגלית: **The Dead of Night**) הוא הספר השלישי בסדרת הספרים קהילים נגד וספרים, סדרת ההמשך ל-"39 רמזים". הספר נכתב על ידי פיטר לרנג'יס. הספר יצא לאור ב-6 במרץ 2012 בארצות הברית ותורגם לעברית בשנת 2013 על ידי הוצאת צלנטר מודן.

עלילה
-----

הספר מתחיל עם אטיקוס רוזנבלום, שנחטף על ידי האחים ויומינג בסוף הספר הקודם. אטיקוס קשור במשאית לחם, והם נוסעים לשדה התעופה בפראג כדי לטוס למפקדה ווספרית. בשרותי שדה התעופה הוא מפעיל מכשיר המשדר לדן ואיימי איפה הוא נמצא. הם נוחתים בטורקיה, ונוסעים לגרמה. הם נכנסים למערה, אשר בתוכה יש מפקדה ווספרית, ומנסים להוציא מאטיקוס מידע על הגוננים. אטיקוס משקר לאחים ויומינג שהוא יודע צופן למידע על הגוננים, ומפעיל בטעות מנגנון השמדה עצמית.

אטיקוס בורח למנהרה וקספר ושאיין רודפים אחריו. הוא מטפס, יוצא מהמנהרה ופוגש את דן, איימי, וג'ייק, אבל המקום מתפוצץ והם בורחים. הם מגלים ששאיין וקספר לא מתו, והם מתקשרים עם ווספר אחת דרך הטלפון של שאיין. הם מגלים לו שהיעד הבא הוא סמרקנד שבאוזבקיסטן, והוא שולח להם "הביא לי א' לב צורט". הוא שואל אותם מאיזה קהיל הם רוצים להיפרד אם הם לא ישלימו את המשימה. בשנייה האחרונה דן בוחר באליסטר הו.

הם פוגשים את ארסמוס יילמז, שמספר להם שויליאם מקינטייר מת. איימי שולחת את ארסמוס, המילטון הולט וג'ונה וויזרד לפומפיי, כדי לחקור רשימה שמקינטייר עבר עליה לפני שמת. במלון דן ואטיקוס מעלים השערה ש"לב צורט" זו אנגרמה, ומנסים למצוא את המילה הנכונה. במעלית המלון איימי רואה אדם עם משקפי שמש וחליפה שחורה. היא חושדת שהוא ווספרי אבל מתברר שזה היה חשש שווא. מנהל המלון, בארטו, מסגיר אותם לאינטרפול.
גנרל הצבא **ולדימיר גריגורייביץ' קולישוב** (ברוסית: **Влади́мир Григо́рьевич Кулишо́в**; נולד ב-20 ביולי 1957, מחוז רוסטוב, רוסיה הסובייטית) הוא קצין השירותים החשאיים של רוסיה, המכהן כסגן המנהל הראשון של שירות הביטחון הפדרלי של רוסיה וכראש שירות משמר הגבול של רוסיה (מאז 11 באפריל 2013).

ביוגרפיה
--------

נולד ב-20 ביולי 1957, במחוז רוסטוב שבדרום רוסיה. בשנת 1979 סיים את לימודיו במכון המהנדסים לתעופה אזרחית בקייב, עבד במפעל 412 לתעופה אזרחית ברוסטוב.

### קריירה בשירותי הביטחון

באוגוסט 1982 גויס לשירותי הביטחון והוא בוגר בית הספר הגבוה של הק.ג.ב.

בשנת 2000 התקבל לעבוד במנגנון המרכזי של שירות הביטחון הפדרלי במוסקבה. ביולי 2003 נשלח לעמוד בראש שלוחת שירות הביטחון במחוז סרטוב. בשנת 2004, מונה לסגן ראש המינהל למלחמה בטרור בשירות 2 של שירות הביטחון הפדרלי, לאחר מכן נשלח לנהל את שלוחת שירות הביטחון הפדרלי בצ'צ'ניה, במהלך מלחמת צ'צ'ניה השנייה ובעת הסכסוך בצפון הקווקז. מאוגוסט 2008 עד מרץ 2013, שימש כסגן מנהל שירות הביטחון הפדרלי וראש מטה הוועדה הלאומית למלחמה בטרור.

ב-11 באפריל 2013, מונה לסגן הראשון של מנהל שירות הביטחון הפדרלי וראש משמר הגבול של רוסיה, הפועל בכפיפות לשירות הביטחון.

חיים אישיים
-----------

הוא נשוי לאינגה ליאונידובנה קולישובה. השניים גרים במוסקבה ולהם שני בנים.

קישורים חיצוניים
----------------

* ביוגרפיה, באתר RIA Novosti

|  |  |  |
| --- | --- | --- |
| **הקודם**:**ולדימיר פרוניצ'ב** | **ראש משמר הגבול של רוסיה    11 באפריל 2013 – ואילך** | **הבא**: |
**נתנאל (נתי) לסרי** (נולד ב-1986) הוא קצין צה"ל בדרגת אלוף-משנה המפקד על עוצבת הגולן.

ביוגרפיה
--------

לסרי נולד בלוד, התגייס לצה"ל ב-2004 ושירת כלוחם בחטיבה 401 של חיל השריון. במלחמת לבנון השנייה לחם כאיש צוות טנק. שירת כמפקד טנק בחטיבה 401 ומפקד מחלקה בחטיבה 460. במבצע עופרת יצוקה שירת כקצין מבצעים גדודי, ובמבצע חורף חם כסגן מפקד פלוגה. לאחר לימודים במכללה לפיקוד טקטי שירת כמפקד פלוגת ההכשרות של גדוד 52 ולאחר מכן מפקד פלוגה מבצעית בגדוד 52. הוא זכה על פועלו בבלימת מתקפת הטרור במפגש הגבולות ישראל-מצרים-רצועת עזה בתעודת הערכה ממפקד אוגדת עזה. פיקד על הפלוגה גם במהלך מבצע עמוד ענן. על תפקידו זכה לתעודת הצטיינות מהרמטכ"ל. ב-2013 מונה למפקד פלוגת ההכשרות של קורס מפקדי טנקים בגדוד 196 של חטיבה 460 והשתתף במבצע צוק איתן. ב-2015 מונה לסמג"ד 52 ולאחר מכן שירת כעוזר ראש אגף המבצעים. בשנים 2019–2021 פיקד על גדוד 9. ב-2021 מונה לקצין אג"ם של אוגדה 162.

באוגוסט 2023 מונה למפקד עוצבת גולן והחרמון.

לסרי בעל תואר ראשון במדעי החברה מאוניברסיטת בר-אילן, תואר שני בייעוץ ארגוני מהמכללה למנהל ותואר שני במדע המדינה מאוניברסיטת חיפה. נשוי ואב לשלושה.

קישורים חיצוניים
----------------

* סרן נתנאל לסרי באתר הגבורה

הערות שוליים
------------

1. ↑  סיפור הגבורה של סרן נתנאל לסרי וסגן תומר עמרי, אתר צה"ל
2. ↑  עמרי ברק וגיא ורון, ‏קצין מנע פיגוע - פעמיים, באתר ‏מאקו‏, 28 במרץ 2013
3. ↑  [ ראשון בתנועה - סוף:
גדוד שחק בקרב], אתר מערכות

| מפקדי עוצבת הגולן  |
| --- |
| 

|  |
| --- |
| שמואל אביבי • יריב קריגר • רחמים כהן • עופר שפרן • נדב חג'בי • ניזאר פארס • בועז עמידרור • אשכול שוקרון • אריק חן • גיא שפרן • ברק חירם • אבינועם אמונה • אורן שמחה • אחסאן דקסה • נתנאל לסרי |

 |
**מפאנה מליקרג'ון קהרג** (בקאנדה: **ಮಾಪಣ್ಣ ಮಲ್ಲಿಕಾರ್ಜುನ್ ಖರ್ಗೆ**; נולד ב-21 ביולי 1942) הוא פוליטיקאי הודי המכהן כנשיא הקונגרס הלאומי ההודי מ-2022 ויו"ר האופוזיציה ברג'יה סבהה מ-2021.

ביוגרפיה
--------

מפאנה מליקרג'ון קהרג נולד ב-21 ביולי 1942 בורוואטי שבמדינת היידראבאד בהודו הבריטית (היום בקרנאטקה, הודו).

למד במכללה הממשלתית לאומנות ומדעים בגולבראג' (אנ'), והיה נשיא התאחדות הסטונדטים במכללה בין 1964 ל-1965. ב-1966 עבר ללמוד במכללה למשפטים בעיר, והי סגן נשיא התאחדות הסטודנטים בה. ב-1969 נבחר לנשיא וועדת הקונגרס הלאומי ההודי בעיר.

ב-1972 נבחר לראשונה לאספה המחוקקת של קרנאטקה, ושב ונבחר במשך תשעה פעמים נוספות, עד ל-2009. היה חבר בממשלות קרנאטקה שהוקמו על ידי הקונגרס בתפקידים שונים.

בבחירות ללוק סבהה ב-2009 נבחר לראשונה לפרלמנט ההודי. שימש כשר העבודה והתעסוקה בממשלת מאנמוהאן סינג השנייה מ-2009 עד יולי 2013, כשעבר לשמש כשר הרכבות ושר הצדק החברתי וההעצמה עד לאחר הבחירות ללוק סבהה ב-2014, בהם הובסה הקונגרס. קהרג עצמו היה אחד מ-44 מועמדי הקונגרס שהצליחו להיבחר ללוק סבהה.

קהרג הובס בבחירות ללוק סבהה ב-2019 ואיבד את מושבו. ביולי 2020 נבחר לחבר ברג'יה סבהה. ב-16 בפברואר 2021 מונה על הקונגרס למנהיג האופוזיציה ברג'יה סבהה.

בבחירות לנשיאות הקונגרס שנערכו באוקטובר 2022, נבחר קהרג לנשיא המפלגה.

חיים אישיים
-----------

במאי 1968 נישא לרידאבהאי קהרג, ולהם שלושה בנים ושתי בנות.

קישורים חיצוניים
----------------

ויקישיתוף מדיה וקבצים בנושא **מליקרג'ון קהרג** בוויקישיתוף
* מליקרג'ון קהרג, ברשת החברתית אקס (טוויטר)
* מליקרג'ון קהרג, ברשת החברתית אינסטגרם

הערות שוליים
------------

1. 1 2  Member's Bio-Profile, Shri Mallikarjun Kharge, Rajia Sabha
2. ↑  Team Manmohan finally in place,59 ministers take oath, The Indian Express, ‏28 במאי 2009
3. ↑  Eight new faces inducted in UPA council of ministers, NDTV, ‏17 ביוני 2013
4. ↑  Mallikarjun Kharge, the sixth Railway Minister in four years, New18, ‏18 ביוני 2013
5. ↑  Mallikarjun Kharge suffers first electoral defeat in his career, The Economic Times, ‏23 במאי 2019
6. ↑  45 newly-elected Rajya Sabha members take oath, Mint, ‏22 ביולי 2020
7. ↑  Tirtho Banerjee, Kharge, who started as labour leader, becomes new Congress chief by beating Tharoor who speaks fine English, India Today, ‏19 באוקטובר 2022